Endelig er det lykkedes de hjemløse i Aalborg at finde et lokale, hvor de kan holde til, når kommunens væresteder holder lukket. To gange tidligere har de hjemløse fået afslag på at leje lokaler, fordi ejerforeningerne ikke ønskede dem som naboer. Men det er ikke så ligetil at flytte ind i det nye lokale, de hjemløse har fundet i øgadekvarteret, skriver P4 Nordjylland. De hjemløse mangler nemlig 24.000 kroner til depositum og den første måneds husleje, og de penge er der ikke råd til at finde i kommunekassen. - Vi må prøve igen at gå til de kommunale instanser og bede om nåde - der er ikke så meget andet at gøre, siger formand for De Hjemløses Forening i Aalborg, Harald Gjersøe, til P4 Nordjylland. Der er omkring 330 hjemløse i Aalborg.

Referat:
Aalborgs hjemløse har fundet et sted at være, når værestederne lukker. Men nu mangler pengene.